ตลาดหุ้นเอเชียบวกเช้านี้ นลท.เมินข่าว “ทรัมป์” ขู่ชัตดาวน์รัฐบาล
ตลาดหุ้นเอเชียบวกเช้านี้ นักลงทุนเมินข่าว "ทรัมป์" ขู่ชัตดาวน์รัฐบาลหากสภาคองเกรสไม่สนับสนุนงบประมาณการสร้างกำแพงกั้นชายแดนเม็กซิโก
24 ส.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ แม้มีข่าวว่าประธานาธิบดีโดนัลด์ ทรัมป์ของสหรัฐ ขู่ว่าจะยอมให้หน่วยงานรัฐบาลต้องปิดการดำเนินงานลง ถ้าหากสภาคองเกรสไม่สนับสนุนงบประมาณในการสร้างกำแพงกั้นชายแดนเม็กซิโก
โดยดัชนี HSI ตลาดหุ้นฮ่องกงเปิดวันนี้ที่ 27,642.23 จุด เพิ่มขึ้น 240.56 จุด, ดัชนี TAIEX ตลาดหุ้นไต้หวันเปิดวันนี้ที่ 10,414.66 จุด เพิ่มขึ้น 7.85 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,370.12 จุด เพิ่มขึ้น 3.72 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,267.57 จุด เพิ่มขึ้น 7.52 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,772.75 จุด ลดลง 0.19 จุด, ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,366.36 จุด ลดลง 68.28 จุด, ดัชนี SSE Composite ตลาดหุ้นจีนเปิดวันนี้ที่ 3,287.96 จุด เพิ่มขึ้น 0.26 จุด,
ทั้งนี้ ในการปราศรัยที่เมืองฟีนิกซ์ รัฐแอริโซนา ปธน.ทรัมป์กล่าวว่าเขาจะยอมให้หน่วยงานรัฐบาลต้องปิดการดำเนินงาน ถ้าหากสภาคองเกรสไม่สนับสนุนงบประมาณในการสร้างกำแพงกั้นชายแดนเม็กซิโก
อย่างไรก็ตาม ปธน.ทรัมป์กำลังมีความขัดแย้งกับสภาคองเกรสเกี่ยวกับการอนุมัติงบประมาณสำหรับการสร้างกำแพงกั้นชายแดนเม็กซิโก โดยถ้าหากสภาคองเกรสไม่สามารถบรรลุข้อตกลงเกี่ยวกับการจัดทำงบประมาณชั่วคราวสำหรับการบริหารงานของรัฐบาล ซึ่งรวมถึงงบในการสร้างกำแพงกั้นเม็กซิโก หน่วยงานของรัฐบาลสหรัฐหลายแห่งก็ต้องปิดตัวลง เนื่องจากรัฐบาลขาดงบประมาณในการบริหารประเทศ